b'\n_START_ARTICLE_\nRoxette\n_START_SECTION_\nHistoria\n_START_PARAGRAPH_\nPer Gessle ja Marie Fredriksson tapasivat 1970-luvun lopulla, kun Fredriksson lauloi Strul & Ma Mas Barn -yhtyeess\xc3\xa4 ja Gessle soitti Ruotsissa suositussa Gyllene Tider -yhtyeess\xc3\xa4. Fredriksson liittyi Gyllene Tideriin taustalaulajaksi 1981. H\xc3\xa4n julkaisi 1984 soololevyn, jolle Gessle oli kirjoittanut yhden kappaleen. Gyllene Tiderin yhdysvaltalainen levy-yhti\xc3\xb6 sai yhtyeen vaihtamaan nimens\xc3\xa4 Roxetteksi vuonna 1984 kun se julkaisi englanninkielisen EP:n nimelt\xc3\xa4 Heartland. Yhtye kuitenkin hajosi, ja Gessle ja Fredriksson jatkoivat Roxettea duona. He julkaisivat singlen "Neverending Love", josta tuli hitti Ruotsissa. Duon ensimm\xc3\xa4inen yhteinen Roxette-albumi Pearls of Passion julkaistiin 1986. Albumia ei kuitenkaan julkaistu Yhdysvalloissa. Vuoden 1988 albumi Look Sharp! j\xc3\xa4i my\xc3\xb6s aluksi julkaisematta Yhdysvalloissa, kunnes yhdysvaltalainen vaihto-oppilas toi levyn Ruotsista Minneapolisiin ja sai paikallisen radioaseman soittamaan kappaletta "The Look". Levy-yhti\xc3\xb6 julkaisi albumin, ja "The Look" ja "It Must Have Been Love" nousivat Yhdysvaltain singlelistan k\xc3\xa4rkeen ja albumi myi platinaa. My\xc3\xb6s seuraava albumi Joyride myi Yhdysvalloissa platinaa. Sit\xc3\xa4 seuranneet albumit menestyiv\xc3\xa4t hyvin viel\xc3\xa4 Ruotsissa ja Euroopassa._NEWLINE_Vuonna 2002 Roxette joutui tauolle kun Fredriksson sai aivokasvaimen. Duo palasi lavoille 2008 ja julkaisi uuden albumin Charm School vuonna 2011. Roxette ilmoitti vuonna 2016 lopettavansa konsertoinnin, sill\xc3\xa4 Fredrikssonin terveys ei sit\xc3\xa4 en\xc3\xa4\xc3\xa4 kest\xc3\xa4.'